ธุรกิจนิคมฯเฮรัฐบาลเข้มแข็งดึงทุนนอกเข้า
นิคมอุตสาหกรรมยิ้มรับรัฐบาลเสียงเบ็ดเสร็จ
19 ส.ค. 2554

นิคมอุตสาหกรรมยิ้มรับรัฐบาลเสียงเบ็ดเสร็จ 
เชื่อดูดเงินลงทุนโดยตรง วอนให้ทำเพื่อประเทศอย่าทำเพื่อตัวเองและลดคอร์รัปชัน 
นายสวัสดิ์ หอรุ่งเรือง ประธานที่ปรึกษาบริษัท เหมราชพัฒนาที่ดิน เปิดเผยว่า การที่ประเทศไทยจะมีรัฐบาลใหม่ที่มีเสียง เบ็ดเสร็จเด็ดขาด 299 เสียงจะทำให้การเมืองมีเสถียรภาพและสามารถเดินหน้านโยบายต่างๆ ที่ประกาศไว้ได้ถือเป็นเรื่องที่ดี
“อยากให้รัฐบาลทำเพื่อประเทศชาติเป็นหลัก อย่าทำเพื่อตัวเองและขณะเดียวกันก็ต้องลดการคอร์รัปชันลงด้วย”
สำหรับธุรกิจนิคมอุตสาหกรรมซึ่งถือว่าเป็นด่านหน้าในการลงทุนของประเทศ เมื่อมีรัฐบาลที่มีเสถียรภาพก็จะเป็นปัจจัยบวกในการดึงดูดเงินลงทุนต่างประเทศเข้ามาด้วย
นายวิบูลย์ กรมดิษฐ์ ประธานเจ้าหน้าที่ฝ่ายปฏิบัติการบริษัท อมตะ คอร์ปอเรชัน กล่าวว่า รัฐบาลที่มีเสถียรภาพจะทำให้มีความต่อเนื่องในการดำเนินนโยบายต่างๆ ซึ่งถือว่าเป็นความมั่นคงและน่าจะดึงดูดให้เงินลงทุนต่างชาติเข้ามาและจะทำให้ความสามารถในการแข่งขันของไทยดีขึ้น ไม่ต้องกลัวประเทศเวียดนาม เพราะที่ผ่านมาปัญหาใหญ่คือรัฐบาลขาดเสถียรภาพและนโยบายไม่ต่อเนื่อง
“ดูการตอบรับจากดัชนีหุ้นที่พุ่งขึ้นแรง แต่หลังจากนี้ต้องดูโฉมหน้ารัฐบาลซึ่งถ้าออกมาดีก็เป็นเรื่องที่ดี ส่วนจะปรับเป้ายอดขายหรือไม่ต้องรอดูก่อน”
หุ้นบริษัท อมตะ คอร์ปอเรชัน (AMATA) โดดเด่นปิด 15.10 บาท บวก 1.70 บาทหรือ 12.69% และบริษัท เหมราชพัฒนาที่ดิน (HEMRAJ) ปิด 2.22 บาท บวก 0.12 บาทหรือ 5.71%